Մարիամը գնացել է` 15 րոպեից վերադառնալու հույսով, սակայն վերադարձել է 3 օր անց: Այդ 3 օրերի պատմությունը հնարավոր չէ անտարբեր լսել: Նրա ասելով` ոստիկանությունում իրեն տարել են մեկի մոտ, որն իրեն տեսնելով՝ միանգամից ասել է. «Դե, պուտանկա, ներկայացի»: Հետո թվով մոտ 20 ոստիկաններ, որոնցից հիշում է միայն օպերաշխատող Արտակի, Մուկուչի, մեկ էլ Չարխիֆալաքյանի անունները, սկսել են նրան ծեծել, մազերից բռնած գլուխը խփել են պատերին, պահանջել են` ասի, թե ով է գողացել Ղազարյանի փողը: Նա մոտ 2 օր դիմացել է, պնդել է, որ չգիտի, չի տեսել, որեւէ մեկի անուն տալ չի կարող, լաց է եղել, խնդրել, աղաչել, որ իրեն չծեծեն: Սակայն ծեծն ու հայհոյանքները սաստկացել են, ոստիկանները ոտքերով, ձեռքերով անընդհատ խփել են, թքել իր վրա, սպառնացել, թե այնպես կայլանդակեն, որ սեփական երեխաները չճանաչեն, ցույց են տվել, թե ինչով են այլանդակելու, ինչպես, անգամ փորձեր են արել: